**Téma: Život v tráve, týždeň od 18.5.-22.5.2020**

Táto téma prináša veľa možností, hlavne učenia sa v prírode, na lúke, pozorovaním v tráve. Tiež námetov na výtvarné spracovanie, napr. maľovaním chrobáčikov na kamienky, ich modelovanie, kreslenie detailov ich tiel ceruzkami, ich vytváraním z odpadového materiálu a iné. Vytvoriť je možné celú koláž lúky, nalepovať obrázky vystrihnuté z časopisov, ako kvety a chrobáčiky, motýle, včely, čmeliaky, lienky, pavúčiky, mušky, alebo ich dokresľovať. Z pokrčeného a domaľovaného papiera zasa možno vytvoriť 3D húseničku.

Deti si môžu pohybom napodobniť ako sa vyvíja z vajíčka húsenička a neskôr, keď sa zakuklí, zasa motýlika. Môžu napodobniť let včielky a zber peľu z kvetov, pomalý pohyb slimáčika a mravčekov aj napr. prekonávaním prekážok preskakovaním, plazením, vyliezaním niekde na lúke, v lese, na dvore tak ako to robia ony a iné. Prevliekaním vlny na kus tvrdého papiera zasa môžu vytvoriť pavučinu aj s pavúčikom z papiera.

Na internete si vyhľadajte skladbu Let čmeliaka od N. A. Rimskij – Korsakova. Nech deti počúvajú, ako ho vnímal hudobný skladateľ, môže to byť forma muzikoterapie, následne zážitok deti môžu výtvarne spracovať, tak zistíme, ako na nich hudba zapôsobila.

Na internete je množstvo riekaniek, básní o drobných živočíchoch, ktorí žijú v tráve. V knihe sa vám doma tiež určite podarí nájsť rozprávku  napr. o motýľovi, krtkovi, včielke... Známa je kreslená rozprávka o Včielke Maji a jej kamarátoch, O Ferdovi Mravcovi, dajú sa čítať na pokračovanie.

Vyhľadávajte informácie o hmyze v encyklopédiách, na internete, opäť sa dá nájsť zaujímavé video o ich živote a správaní. Nájdete tam aj pieseň To je ale krásna lúka na: <https://www.youtube.com/>.

Na stránke nasedeticky.sk nájdete tiež veľa námetov na činnosti.

Vonku môžeme pozorovať mravce, napríklad aj tak, že urobíme pokus a dáme na chodník kúsok jablka, či iného zbytku jedla a pozorujeme, či ho mravce nájdu a odnesú. Na betónovú plochu, či chodník deti nech kreslia hmyz kriedami.

**Ďalšie hry a činnosti MOTÝLE A MOTÝLIKY**: výkres preložíme na polovicu. Jednu polovicu výkresu natrieme vodou, na druhú vytvoríme farebné škvrny tak, že jedna z nich je väčšia a druhá menšia. Farebné škvrny odtlačíme na navlhčený podklad tak, že výkres preložíme a vytvoríme sútlač na druhú polovicu. Sútlač môžeme dotvoriť dokreslením tela motýľa, obrysom krídel tušom. Kresbu tušom realizujeme až po tom, čo výkres uschne, aby sa línia do kresby nerozpíjala.Inou možnosťou je vystrihnutie krídel motýľa a ich nalepenie na papierovú rolku a pod.

**MOTÝĽ, KTORÝ SA PRÁVE VYLIAHOL** Čo je dobré vedieť? Pripomenieme deťom, že motýľ, ktorý sa práve vyliahol z kukly, má ešte „pokrčené“ krídelká, a chvíľku to trvá, kým sa narovnajú a motýľ môže lietať. Pri tejto aktivite budeme práve takéto „pokrčené“ krídelká zdobiť. Papier pokrčíme, ako najviac sa dá. Túto časť motivujeme tým, že papier je na začiatku motýlie vajíčko (guľa), deti teda pokrčia papier do tvaru gule. Potom zmeníme pokrčený papier vytvarovaním na pomyselný valec (kuklu), deti vyformujú papier do tvaru valca.Potom papier opäť rozložíme, vyrovnáme dlaňou a navlhčíme vodou z rozprašovača. Na vlhký povrch deti pohybom spojených prstov (motivujeme ako solenie, cukrovanie) sypú rôzne potravinárske farby.Po zaschnutí farieb odstránime poklopaním papiera zvyšky potravinárskej farby a krídla podľa šablóny obkreslíme a vystrihneme.Krídla motýľa dotvoríme podľa vlastného nápadu, napr. dolepením tela a tykadiel z farebného výkresu.

**Chrobák Z OBALU NA VAJÍČKA.** Postup : jeden z výčnelkov obalu na vajíčka odstrihneme a zamaľujeme temperovou farbou na čierno. Do spodnej časti pavúka nalepíme nohy – vystrihnuté pásiky farebného papiera.Po zaschnutí farby namaľujeme pavúkovi bielou temperovou farbou oči. Metodická poznámka: Používame len nové, nepoužité obaly na vajíčka, toto je nutné dodržať z hygienických dôvodov.

Precvičenie grafomotoriky: môžete si vytvoriť pracovný list, kde bude v jednom rohu nakreslená včielka a deti nech kreslia jej let po lúke, podľa vlastných predstáv, či podľa vášho návrhu, napr. slučky, vlnovky, špirály.

Rozvoj matematickej gramotnosti: dvojice, priraďovanie. Vytvoríme PL, na ktorom budú kvietky a včielky napr. v počte do 6-10, deti ich spájajú a povedia, či ich je rovnako, či menej, koho je viac. Počítajú bodky na lienke. Ďalšia úloha: Spočítaj chrobáčiky na obrázku a nakresli toľko bodiek vedľa, koľko ich tam narátaš. Pre predškolákov: vystrihni jeden modrý trojuholník, dva červené štvorce, tri žlté obdĺžniky, štyri zelené kruhy a to presne v poradí pod seba a neskôr-dokresli z nich kvietky a hmyz. Na obrázku zrátaj kvietky a zatlieskaj toľko ráz, koľko si ich narátal. Nakresliť lúku s kvetmi, ktoré budú rôznych farieb a počítať, koľko je ktorých kvetov.

Precvičenie hovoridiel: nádych, zadržíme dych a vyslovujeme: a) tráva-kvietky-motýle, b)tráva-kvietky, motýle, včielky, c) tráva-kvietky, motýle, včielky, pavúky, mravce.

Precvičenie sluchovej pamäte, samostatnosti v komunikácií, počúvanie s porozumením: Počúvať rozprávky o Bračekoch Mravčekoch od J. Pavloviča (alebo iné podľa vlastného uváženia), reprodukovať ich obsah na otázky alebo samostatne.

Zdroj: MŠ Chtelnica